愛山堂
作者：曾丰
朝代：宋

paragraphs: 芙蓉居右，華蓋居後。
象居其間，不幾培塿。
爰架余宮，爰栖余蹤。
坐而睨之，主卑客崇。
卑者當足，崇者當目。
崇卑不同，余却得象之精，忘象之形。
築堂對象，拔翠橫青。
有粲兮色，有涵兮德。
柳下之介，伯夷之特。
顔之坐忘，孔之屏息。
彼混莫倫，余配以仁。
彼矯莫親，余交以神。
無彼無此，孰主孰賓。
余愛之溺，孰不云癖。
象山難忘，道山可易。
於彼游心，于此掃跡。